kardosdrur/scandi-wiki huggingface dataset:
René Trøjbjerg

René Trøjbjerg (født 1938 – 2017) var en dansk professionel bokser i weltervægtsklassen. 

Som amatør boksede René Trøjbjerg for bokseklubben Lindholm BK. Han blev jysk mester i weltervægt i 1962 og vandt bronze ved de nordiske mesterskaber i 1963 i samme vægtklasse. 

René Trøjbjerg debuterede som professionel bokser den 4. oktober 1963 med en pointsejr over tyskeren Alfred Fries. I sin fjerde kamp blev Trøjbjerg matchet mod italieneren Marcello Santucci, der besejrede danskeren. I den efterfølgende kamp den 9. april 1964 mødte Trøjbjerg landsmanden Leif Schmücker og vandt sin 4. sejr i karrieren, da han knockoutede Schmücker i 7. omgang. Den 7. juli 1965 boksede Trøjbjerg for første gang uden for Danmark, da han i Stockholm mødte debutanten Stig Walterson. Walterson havde Trøjbjerg i gulvet 2 gange i 2. omgang og 3 gange i 3. omgang, hvorefter kampen blev stoppet. Trøjbjerg boksede herefter 3 kampe mod boksere, der bedst kan betegnes som ringvrag (samlet havde de tre modstandere vundet 7 kampe ud af 55 mulige), og Trøjbjerg opgav herefter karrieren i 1965. René Trøjbjerg opnåede 10 kampe som professionel, hvoraf 2 blev tabt.

Boksere fra Danmark
Atomvinter

Atomvinter eller Nuklear vinter er den effekt et asteroidenedslag på jorden eller en global atomkrig ville få. Begge kaldes atomvinter eller nuklear vinter, fordi resultatet ved begge katastrofer er meget ens. Hvis en asteroide med diameteren 10 km og en hastighed på 10 km/s ramte jorden, ville det først se ud som en regn af meteornedfald af almindelige kilo størrelse. Derefter formørkes himlen pludseligt og få sekunder efter et lysglimt der er én milliard gange kraftigere end det fra Hiroshimabomben, efterfulgt af en ufattelig eksplosion. 

Ved nedslaget bliver den 10 km store asteroide knust og meget af materialet fordamper. En enorm støvstorm slår ud fra nedslagsstedet. Støvet løftes op i stratosfæren, få stumper opnår undvigelseshastighed og forlader Jorden for altid, mens andet materiale skydes ud i rummet i langstrakte elliptiske baner og falder langsomt tilbage på Jorden. Støvmængderne er så store at jordens atmosfære på et øjeblik fuldstændig udelukker solens lys og det betyder at temperaturen øjeblikkeligt falder. Med lysets hastighed vil en varmebølge spredes fra nedslagsstedet og antænde alt brændbart inden for en radius af mange hundrede kilometer. 

Skovbrande sender store mængder af røg og sod ud i atmosfæren. I løbet af en times tid er der spredt flere milliarder tons sten og støv over hele Jorden. Atmosfæren er sort af støv og sten. Næste dag er stenene faldet ned, men der er stadig så meget fint støv i atmosfæren at næppe mere end 10 % af sollyset slipper igennem til jordoverfladen. Man regner med at de store mængder støv i atmosfæren holder i 1-2 år og i løbet af den tid er temperaturen faldet ca. 20 grader. På grund af det drastiske fald i mængden af dagslys vil planterne gro meget dårligt og mange fødekæder bryder sammen. Efter 3-4 år er det fine støv faldet ned og hele jorden er dækket af et iridiumholdigt støvlag.

Klimapolitik
Hallingskarvet

Hallingskarvet er en bjergryg i Vestland og Viken  fylke i Norge. Den går fra Geilo og vestover mod den isolerede station Myrdal. Skarv betyder nøgent fjeld. Den er en del af nordfjeldene, som betegner fjeldområderne nord for Bergensbanen . Højeste top er Folarskardnuten (1933 moh.) som har en flot udsigt fra toppen. Nord for Hallingskarvet ligger den store opdæmmede sø Strandavatnet. Syd og øst for Hallingskarvet går Bergensbanen, som har sin højeste station på Finse (1222 m).

Bjerge i Viken
Bjerge i Vestland
Surrend

Surrend: Arts in hotspots ( ≈ ”Overgivelse: Kunst i brændpunkter”) er navnet på en dansk kunstgruppe bestående af plakatkunstner Jan Egesborg samt kunstner og journalist Pia Bertelsen.

Kunstgruppen som først så dagens lys i vinteren 2006 efter begravelsen af den tidligere serbiske præsident Slobodan Milosevic er oprettet for at gøre grin med nogle af verdens magtfulde ledere. Det er en uafhængig kunstgruppe, uden bånd til hverken NGOer eller politiske partier.

Surrend bruger hovedsagligt det offentlige rum som udstillingsplads for deres kunstværker og happenings som består af klistermærker med budskaber udfærdiget med et ironiske twist. I december 2006 trådte Surrend ud over deres sædvanlige udtryksform ved at indrykke en annonce i en iranske Teheran baserede avis, med en fornærmende men skjult tekst, der beskrev den iranske præsident Mahmoud Ahmadinejad med akronymet "SWINE" (SVIN).

Hele Surrend-projektet er planlagt at bestå af 20 forskellige destinationer, for at afslutte med en galleriopvisning i København. Til dato har Surrend været i Serbien, Hviderusland, Tyrkiet, Sri Lanka og på Færøerne.

I september 2008 vandt Surrend en retssag i Danmark, som de russiske myndigheder havde anlagt imod dem på grund af en websted gruppen havde lavet som en satire over Vladimir Putin.

Eksterne henvisninger 
 Officiel Surrend hjemmeside . Sidst tilgået 20. december 2006. 
 Dansk annonce: Irans præsident er et svin, Politiken 20. december 2006. Sidst tilgået 20. december 2006.
 Danes launch art attack on Mladic, BBC 14. april 2006. Sidst tilgået 20. december 2006. 
 In Sri Lanka this week two Danish artists spread their message of peace through satirical stickers , 8. oktober 2006. Sidst tilgået 20. december 2006. 
 Danish art group pokes fun at Iranian president The Scotsman, 20. december 2006. Sidst tilgået 20. december 2006.

Reference 

Kunstnere fra Danmark
Debattører fra Danmark
Grupper
Kommuneplanrammer

Kommuneplanrammer er en benævnelse for de såkaldte rammer for lokalplanlægning, der er indeholdt i en kommuneplan. Rammerne indeholder typisk bestemmelser om et områdes anvendelse, bebyggelsesprocent, etageantal m.m. En lokalplan må ikke være i modstrid med rammerne. Hjemlen er planloven.

Samfund
Leif Schmücker

Leif Schmücker (født 21. juni 1942, død 6. december 2021) var en dansk bokser i weltervægt og let-mellemvægt. 

Leif Schmücker boksede som amatør for AK Jyden. Han vandt det jyske mesterskab 4 gange (1959 i let-weltervægt, 1960 i weltervægt og i 1963-1964 i letmellemvægt). Han vandt det danske mesterskab i let-weltervægt i 1959, og i letmellemvægt i 1962 og 1963. Som amatør boksede han en række bokselandskampe. Han tabte to gange til den stærke Bo Högberg i 1961 og 62, men vandt over den senere professionelle Stig Waltersson i november 1962 i København. 

Leif Schmücker han debuterede som professionel den 5. december 1963 med en pointsejr over tyskeren Mannfred Lessmann. Han tabte sin 4. kamp på knockout til Ernesto Musso, og mødte herefter landsmanden René Trøjbjerg og led yderligere et nederlag på knockout. Den 14. maj 1965 mødte Schmücker igen svenskeren Stig Waltersson, der i sin debutkamp havde knockoutet René Trøjbjerg. Waltersson knockoutede også Schmücker, der var i gulvet 3 gange, inden kampen blev stoppet i 4. omgang. I 1966 fik Schmücker revanche for nederlaget til Ernesto Musso, og vandt samtlige sine kampe, bortset fra en enkelt uafgjort. 

Schmücker havde imidlertid svært ved at levere konsistente resultater, og tabte i 1967 5 af sine 7 kampe. Schmücker blev stoppet af landsmanden Preben Rasmussen i 4. omgang af en match den 8. december 1967, og boksede herefter en uge senere mod tyskeren Klaus Klein i Köln. Klein slog Schmücker ud i 5. omgang i det, der blev Schmückers sidste kamp. 

Leif Schmücker opnåede 32 kampe som professionel (19 sejre (7 før tid), 12 nederlag (6 før tid) og 1 uafgjort).

Efter sin aktive karriere fungerede Leif Schmücker som kampleder ved en række professionelle boksestævner i Danmark.

Referencer

Eksterne henvisninger / kilder 
 Rekordliste på boxrec.com

Boksere fra Danmark
Personer fra Randers
Calgary Flames

Calgary Flames er et professionelt ishockeyhold der spiller i den bedste nordamerikanske række NHL. Klubben spiller sine hjemmekampe i Pengrowth Saddledome i Calgary, Alberta, Canada. Klubben flyttede til Calgary i 1980 efter at have tilbragt de foregående otte sæsoner i Atlanta, Georgia under navnet Atlanta Flames. Dermed er Calgary Flames det eneste hold i NHL der er flyttet fra USA til Canada.

Klubben har vundet Stanley Cuppen én gang, i sæsonen 1988-89. Derudover har man været i finalen to gange, i 1986 og 2004.

Nuværende spillertrup 
Pr. 30. august 2008.

Målmænd
   1  Curtis McElhinney
 34  Miikka Kiprusoff

Backer
   3  Dion Phaneuf
   4  Jim Vandermeer
   5  Mark Giordano
   6  Cory Sarich
   8  Anders Eriksson
 28  Robyn Regehr – A
 33  Adrian Aucoin
 44  Rhett Warrener

Forwards
   7  Todd Bertuzzi
 12  Jarome Iginla – C
 13  Michael Cammalleri
 17  Rene Bourque
 18  Matthew Lombardi
 19  Wayne Primeau
 20  Curtis Glencross
 22  Daymond Langkow
 23  Eric Nystrom
 24  Craig Conroy
 25  David Moss
 26  Marcus Nilson
 36  André Roy
 41  Dustin Boyd
 45  Jamie Lundmark
 65  Kyle Greentree

'Fredede' numre 
   9 Lanny McDonald, RW, 1981-89
 30 Mike Vernon, G, 1982-94 & 2000-02
 99 Wayne Gretzky, C (nummer fredet i hele NHL)

Eksterne henvisninger 

 

Ishockeyklubber i Canada
Ishockeyklubber i NHL
Flames
Virginal

Et virginal/muselar/ottavino er et musikinstrument af cembalofamilien.  I modsætning til cembaloet og spinettet er strengene placeret parallelt med tastaturet. Dette giver et kompakt kisteformet eller polygonalt instrument.

Historie 
Virginaler var populære husinstrumenter i det 16. og 17. årh. især i Flandern og Italien, hvorfra en del instrumenter er bevaret. På samtidige flamske malerier fra borgerhjem ses ofte musikinstrumenter – også virginaler. De mest berømte byggere var Hans og Ioannes Ruckers fra Antwerpen.

I den flamske kunst fra 17. årh. optræder virginalet ofte. Instrumentet er – som gambe og lut – symbol på kærlighed og indgår derfor bl.a. i Johannes Vermeers stærkt symbolske billeder sammen med andre kærlighedssymboler som Amor og Temperantia (mådehold). Instrumenter der ligger ubenyttede hen (som gamben på billedet) viser, at der er plads til en elsker. På det sidste billede holder Amor i baggrunden et kort med tallet "1" med betydningen: "du må kun have én mand."

Konstruktion 
Virginalet er et mindre husinstrument, der fandtes i forskellige udformninger. Tastaturet rækker på italienske instrumenter typisk frem på kassens forside som også er polygonale, mens det på de flamske instrumenter er indlejret i kassen, som er kisteformet. Flamske virginaler byggedes med tastaturet til højre (kaldet "muselar") eller tastaturet til venstre (ofte kaldet "spinet" – dette skal ikke forveksles med instrumentet i artiklen spinet, som er vingeformet). Placeringen af tastaturet giver en klangforskel, idet spinet-versionen knipser strengene nær fastgøringspunktet som cembaloet og dermed har en lignende klang, mens muselar-versionen knipser strengene tæt på midten og giver en mere rund og fløjteagtig klang. Virginalet blev også bygget som oktavinstrument "ottavino", der kunne placeres oven på et stort virginal, så de blev et tomanuals instrument, der spillede 4' fra øverste manual og 8' + 4' fra nederste manual – kaldet "moeder" og "kind" (flamsk: "mor og barn") – se eksterne henvisninger

Toneomfang 
Ofte C-c3 med kort oktav (45 taster). Der findes også instrumenter med større omfang, ofte engelske.

Repertoire 
Blandt komponister som har skrevet for det flamske virginal er Peter Philips og Jan Sweelinck, samt engelske komponister som William Byrd og John Bull.

Spilleteknik 
Der anvendes samme teknik som for de øvrige instrumenter i cembalofamilien.

Stemning 
Der anvendes samme systemer til stemning som for de øvrige instrumenter i cembalofamilien.

Eksterne links 
 Almande de la Nonette (Anonym) spillet på virginal (muselar) af Skip Sempé.
 J.P.Sweelinck, Toccata XVI, spillet på virginal (muselar) af Ernst Stolz.
 Brabantsche Rondedans, spillet af Ernst Stolz.
 Dobbeltvirginal (moeder og kind), spillet af James Nicholson

Tangentinstrumenter
Musikinstrumenter

it:Clavicembalo#Virginale
Halalhippie

Halalhippie (sammensat af ordene "halal" og "hippie") er en betegnelse for en person så ekstremt tolerant over for indvandrere, at vedkommende er ukritisk om alt fra dem; også direkte angreb på og undergraven af demokratiske principper. Begrebet bliver ofte brugt som synonym for at være "politisk korrekt".

Ordet er efter al sandsynlighed dannet af journalisten Jonas Beha Erichsen i forbindelse med en radioudsendelse den 9. februar 2000 hvor Peter Skaarup og Naser Khader var gæster.
Den Danske Ordbog angiver dog uden kilde at det er "kendt fra 1999"..
Begrebet blev videre kendt efter at Khader benyttede det i avisartikler fra år 2000, og senere i hans bog khader.dk, ligeledes fra år 2000.
Som eksempler for ordets brug refererer Den Danske Ordbog til Khaders artikel Halalhippiernes dagsorden fra den 12. december 2000.

I Norge har journalist og menneskeretsforkæmper Hege Storhaug, samt kommentator og stand-up-komiker Shabana Rehman ligeledes brugt det i hhv. NRK og Dagbladet. Begrebet er også brugt i Sverige.

Referencer 

Slang
Nedsættende udtryk
KFUM-Spejdernes korpslejr

KFUM-Spejdernes korpslejr afholdes hvert femte år på skiftende steder i Danmark. Deltagerantallet har de seneste lejre ligget omkring 15.000. 

Den seneste korpslejr blev afholdt ved Skive i 2010 og dermed skulle næste korpslejr afholdes i 2015. I 2012 deltog KFUM-Spejderne i den fælleskorpslige Spejdernes Lejr 2012. I 2013 besluttede Hovedbestyrelsen KFUM-Spejderne at tilslutte sig Spejdernes Lejr 2017 og nu er planerne for en Spejdernes Lejr 2022 godt i gang, og dermed er ny korpslejr for KFUM-Spejderne alene udsat på ubestemt tid.

Liste over korpslejre 

 1916 Bramsnæsvig
 1920 Skamlingsbanken
 1925 Trelde Næs
 1930 Fænø
 1935 Hjortekær
 1946 Sønderborg (1945 lod sig ikke gøre pga krigsafslutningen)
 1950 Fredericia
 1955 Bornholm
 1960 Moesgård
 1965 Trelleborglejren
 1970 Holstebrolejren
 1976 Møllelejren (Assenbæk)
 1980 Langeskovlejren
 1985 Frederikshavnlejren
 1990 Holbæklejren (Den største korpslejr med ca. 20.000 deltagere)
 1996 Sønderborglejren (1995 blev fravalgt som korpslejrår pga. Verdensjamboree i Holland)
 2000 Randerslejren
 2005 Guldborgsundlejren
 2010 Skive – SEE 20:10

Kilder 

Korpslejr
Spejderlejre
Rene Venstre

Det Rene Venstre, eller Det Bergske Venstre, var et dansk politisk parti fra 1884 til 1897. Partiet var også kendt som Bergianerne.

Oprettelse
Partiet opstod i efteråret 1884, da Folketingets Venstre (Det Radikale Venstre) revnede og blev til to partier. Hørup blev leder af den ene fløj, mens Christen Berg fik ledelsen af den anden fløj.

Ledere
Frem til sin død i 1891 var Berg leder af partiet. Derefter tilfaldt formandsposten J.C. Christensen.

Politik
Partiet repræsenterede de venstrefolk, der var mest fjendtlige over for forlig med Estrups godsejerregering. Sagt med Bergs ord: Gå aldrig på akkord med uretten. Partiets modstandere betegnede dets politik som en gold protestpolitik. Alligevel lykkedes det partiet at lave nogle få politiske aftaler med regeringspartiet Højre.

I en kort periode forsøgte partiet et tættere samarbejde med Moderate Venstre. Navnet på dette samarbejde var Det Danske Venstre.

Partiets sidste år
I 1895 blev partiet en fraktion i Venstrereformpartiet. Frem til 1897 holdt partiet regelmæssige fraktionsmøder under ledelse af J.C. Christensen. Efter at J.C. Christensen i 1897 var blevet formand for Reformpartiet, blev møderne i Det Rene Venstre sjældnere, men partiet blev ikke formelt opløst.

Venstre
Tidligere politiske partier i Danmark
Etableret i 1884
Ophørt i 1897
Infralapsarisme og supralapsarisme

Infralapsarisme og supralapsarisme er et begrebspar, der (inden for den calvinistiske lære) berører forholdet om Gud før eller efter syndefaldet bestemte hvilke mennesker som skulle frelses og hvilke fortabes. Hvor infralapsarismen (også kendt som sublapsarisme eller postlapsarisme) siger at syndefaldet kom først, siger supralasarismen (også antelapsarisme) at Guds beslutning kom først.

Se også 
 Prædestination; prædestinationlæren omhandler Guds forudbestemmelse af menneskenes frelse

Kristen teologi
Calvinisme
Begrebspar
Kårde

En kårde er et stikvåben. Kården benyttes i den moderne sportsgren fægtning.

Kårdens historie 
Kårdens historie begynder, da det lykkes at smede lette tynde klinger i slutningen af 1500-tallet. Smedene kunne nu smede tyndere, stærkere og mere smidige klinger til en acceptabel pris. Tidligere var det kun de dyre damacenerklinger (produceret i Damascus), der havde den lethed. Men selv de var tungere end kården, da hærtaktikken omkring Damascus stadig fordrede de klassiske tungere sværd til traditionel krigsførelse, skulder ved skulder. 

Forløberen til kården, rapieren, blev udviklet i Spanien/Italien og var længere end i dag, typisk 1,3 meter. De blev kaldt rapiers, og fordi de var så lange, var det ikke muligt at parere med dem. Man kunne støde med dem, og paraderne blev udført med en kniv eller en jakke i den anden hånd. 

Det viste sig, at rapieren var et meget dødeligt stød-våben. Langt dødeligere end de tidligere tiders tungere og mere kluntede hugsværd, der gav kødsår snarere end egentlige dødelige skader som rapieren, der med sit stik kunne trænge ind og ødelægge organer og de store arterier. 

Ved solkongens hof i 1600-tallet blev rapieren afkortet til den ca. 1 meter, som den er i dag (som de fleste effektive blankvåben verden over – fra Østens samuraisværd til de europæiske våben). Historikere mener, at afkortningen af rapieren først og fremmest skyldtes moden. Ifølge bogen "Duellens historie" passede det sig ikke at komme anstigende til solkongens hof i ridestøvler og en lang klinge slæbende efter sig. En kortere klinge var lettere at manøvrere ved hoffet. Som sidegevinst viste det sig, at det også var muligt med de kortere klinger at foretage  parader, hvilket hjalp på sikkerheden. Den moderne kårde var født. 

Helt frem til 1800-tallet var det kun officererne, der fægtede kårde. De menige fodfolk fægtede med sabel. Forskellen skyldtes, at det var (og er) sværere at støde frem for at hugge med en klinge, og det var kun adelen og officerstanden, der havde tid og råd til den langvarige træning det tog at mestre kården. 

Det er også derfor, at duellerne blev udført med kårde: Det var officerernes og adelens våben.

Fægtning
Håndvåben
Folketingets Venstre

Folketingets Venstre (V), eller Folketingets og Rigsdagens Venstre, var navne på forskellige danske oppositionspartier mellem 1870 og 1909. De fleste ministre i Zahles første regering (1909-1910) tilhørte Folketingets Venstre.  

Partibogstavet var V (for "Venstre"). (Partibogstavet F blev benyttet af det Forhandlende eller Moderate Venstre).

1870-1878
I 1870'erne var Folketingets Venstre et andet navn på Det forenede Venstre.

1878-1884
I 1878-1884 var Folketingets Venstre et andet navn på Det Radikale Venstre. Dette parti havde fra starten Christen Berg som leder. Efterhånden fik Viggo Hørup større indflydelse i partiet. Ved valget i 1884 fik Det Radikale Venstre 46 mandater. Da Folketinget kun havde 102 medlemmer dengang, var partiet nu tingets største parti.

1884-1895 
Efter at Berg havde dannet Det Rene Venstre i efteråret 1884, blev Hørup leder af Folketingets Venstre. Edvard Brandes var partiets leder i 1892-1894. Partiet gik ind i Venstrereformpartiet efter valget i 1895.

1905-1909
Den 26. januar 1905 blev otte folketingsmedlemmer ekskluderede af Venstrereformpartiet. Årsagen var, at de ikke ville stemme for Regeringen Christensen l's forslag om øgede udgifter til militæret. 

Samme dag genoprettede de otte "rebeller" Folketingets Venstre.  På grund af frafald fra Reformformpartiet så bestod det nye parti snart af 13 folketingsmedlemmer, og det indgik i en valggruppe på 15 medlemmer. 

C.Th. Zahle blev formand for partiet. Fra den 21. maj 1905 samarbejdede "Folketingets Venstre" med Det Radikale Venstre. I 1906 blev Edvard Brandes partiets første medlem af Landstinget.     

Efter folketingsvalget i 1909 gik navnet Folketingets Venstre af brug. I stedet kaldte man sig nu Det Radikale Venstres folketingsgruppe.

1909-1910
Den første regering Zahle, der sad 1909-1910, betegnede sig som "gode venstremænd" og bestod af ministre fra Folketingets Venstre.

Venstre
Tidligere politiske partier i Danmark
Empirisk formel

En empirisk formel angiver det simpleste heltallige forhold mellem grundstoffer i en kemisk forbindelse. F.eks. har stoffet benzen sumformlen C6H6. Det simpleste forhold mellem grundstofferne C og H i benzen er 1:1. Benzens empiriske formel er derfor CH.

Når der laves en analyse af grundstofindholdet i et ukendt stof fås typisk det procentvise indhold af de forskellige grundstoffer. Denne information kan benyttes til at opskrive en empirisk formel.

Se også 
 Strukturformel
 Sumformel

Kemiske formler
IA

Forkortelsen IA har flere betydninger:

 Informationsarkitekt – stillingbetegnelse
 Inuit Ataqatigiit – politisk parti i Grønland
 Instrumentationsforstærker
Fort Douaumont

Fort Douaumont (på fransk Fort de Douaumont) ved Verdun i Frankrig, var et stort, underjordisk fort. Det blev hovedsagligt opført i perioden 1885 til 1891, men der foregik bygningsarbejder helt frem til 1913.

Fortet var bygget til at huse 635 soldater, med tilhørende sovesale, friskvandsbeholdere, køkkener og et bageri. I 1914 var der udstationeret et enkelt infanterikompagni, samt artilleri og ingeniører – lige under 500 mand i alt.

Efter at tilsvarende belgiske fort ikke var i stand til at modstå tyskernes fremmarch ind i Belgien, anså man nytteværdien for denne her type af fort for at være faldende. Dette førte således også til at den stationerede styrke blev mindsket. I forbindelse med Slaget ved Verdun, var fortets udrustning blevet mindsket betydeligt, og blot en lille styrke på 57 franske soldater var tilbage. Derfor kunne de fremrykkende tyske tropper også forholdsvist nemt indtage fortet den 25. februar 1916. Franske tropper genindtog fortet den 25. oktober 1916.

Referencer

Eksterne henvisninger 

 Fort Douaumont ved Verdun 
 World War One Battlefields: Fort Douaumont  

Fæstningsanlæg i Frankrig